YouTube

Innholdspolitikk

Det meste av innholdet på YouTube lastes opp av privatpersoner, og inkluderer hjemmelagde videoklipp og videoblogger, men også musikkvideoer og klipp fra filmer og TV-programmer – materiale som normalt er opphavsrettslig beskyttet. Selv om opplasting av opphavsrettslig beskyttet materiale er forbudt, har YouTube fulgt en linje der de normalt venter med å fjerne slikt materiale til det kommer klager, og har uttalt at de ikke kan holdes ansvarlig for hva brukerne laster opp. En domstol i Hamburg slo derimot fast i april 2012 at YouTube må kunne holdes ansvarlig for innhold lastet opp av brukerne.

Popularitet

YouTube er blant de mest besøkte nettsteder på internett. I august 2008 var YouTube rangert som det tredje mest besøkte nettstedet av Alexa. 16. juli 2006 kunngjorde YouTube at det hver dag blir sett 100 millioner filmklipp på YouTube, og at 65 000 nye filmer blir lastet opp hver dag. I oktober 2009 hevdet YouTube-gründer og sjef Chad Hurley at nettstedet hadde godt over en milliard videovisninger om dagen. Ved inngangen av 2012 viste nettstedet fire milliarder filmklipp hver dag, og det ble lastet opp 60 timer ny video per minutt, en økning fra 48 timer video per minutt i mai 2011.

YouTube-kjendiser

På grunn av YouTubes store brukermasse kan videoklipp på YouTube bli sett av potensielt svært mange mennesker, og folk som legger ut videoer med høye besøkstall kalles gjerne YouTube-kjendiser (YouTube celebrity). Noen av disse forblir internettfenomener, mens for andre kan YouTube-kjendisstatusen være et springbrett videre. Artister som har blitt oppdaget på YouTube inkluderer Justin Bieber og Esmée Denters. 
Den første brukeren som fikk 1 million abonnenter var brukeren «Fred» i 2009. Senere er det en rekke brukere som har nådd flere millioner abonnenter. Komikerne i Smosh hadde for eksempel over 5 millioner abonnenter i 2012. Den største Youtube-kanalen i dag er T-Series («Super Cassets Industries Private Limited») med over 97 millioner abonnenter (11. Mai 2019). Det er et indisk plateselskap. Brukeren ble opprettet i 2006, og har økt enormt med abonnenter på YouTube.

Annonsering og markedsføring

Alle YouTube-brukere kan fritt plassere reklame på egne videoer og kanaler og fritt markedsføre dem. Et vanlig annonseformat er bannere som plasseres oppå videorammen. Annonsen kan være enten et Flash-element eller et klikkbart bilde på 480x70 piksler som vises i bunnen av videorammen. I tillegg kan en klikkbar følgeannonse på 300x500 piksler vises ved siden av videoen mens den spilles av.
YouTube støtter også fjernsynsliknende reklamevideoer før, under og etter visning av brukervideoer. Det vanlige er at logoer eller reklamesnutter vises i noen sekunder før eller etter videoen, med en klikkbar lenke til annonsørens eget nettsted. For mobil kan man som annonsør kjøpe alle tilgjengelige annonsevisninger for en hel dag. Da vises ingen andre annonser på mobil den dagen, slik at aktøren får eksklusiv tilgang til sitt publikum.
YouTube tilbyr også et verktøy for målretting av videoer. Verktøyet hjelper annonsørene med å søke etter passende videoer de kan knytte annonser til. Annonsørene kan for eksempel søke etter videotemaer som er relevante for annonsen, eller de kan velge videoer som blir mye sett av en bestemt målgruppe.
Aktører kan også benytte seg av TrueView-videoannonser. Da tar YouTube kun betalt hver gang en seer selv velger å se annonsen i sin helhet, mens de første sekundene av annonsen vises gratis til et større antall YouTube-brukere. Aktører kan også lage en egen kanal for en merkevare. Der kan de tilpasse kanalbannere, bakgrunnsbilder og så videre i henhold til sin strategi for merkevarebygging. Når en mulig kunde besøker kanalen spilles en valgt video av automatisk.
Alle brukere av YouTube har tilgang til detaljerte statistikker for alle videoer de har publisert. Statistikkene viser blant annet i hvilke land og områder en video er mest sett og hvor mye av videoen brukerne velger å se gjennom. Slik kan videotilbyderne få bedre forståelse av hvilke seere de har og deres adferd.

Søk og utforskning

YouTube har en av internettets viktigste søkemotorer, som i 2011 ble kåret til den nest største søkemotoren på internettet etter Google. Motoren benytter flere algoritmer for å gi brukerne best mulig resultat. Søkemotoren vil normalt vise søkeresultatene i rangert rekkefølge ut fra hvilke nøkkelord som er brukt i søket og ut fra hvilke videoer som har blitt mest sett i det siste. Denne rangeringsmåten ble tatt i bruk da YouTube i 2012 valgte å gå bort fra sin gamle rangering av resultater kun etter hvor mange ganger en video var blitt sett. Årsaken til denne overgangen var at antall ganger en video er blitt sett ikke er et pålitelig nok mål på hvor god en video er. 
Søkemotoren til YouTube støtter også avanserte søk ved hjelp av restriksjoner. Brukerne kan for eksempel velge å begrense søkeresultatene som ønskes ved restriksjoner på tid, geografiske områder, YouTube-kanaler, brukerevalueringer eller antall visninger. For hver video som vises bruker YouTube ulike dynamiske algoritmer for å  velge ut og rangere lister over videoer med relatert innhold, blant annet basert på brukernes egne kategoriseringer av videoene.